b'\n_START_ARTICLE_\nOdissi\n_START_PARAGRAPH_\nOdissi on tanssityyli, jota pidet\xc3\xa4\xc3\xa4n yhten\xc3\xa4 Intian vanhimmista klassisista tanssityyleist\xc3\xa4. Odissia tanssitaan Orissan osavaltiossa, Intian it\xc3\xa4rannikolla. Tyyli rekonstruoitiin uudelleen suhteellisen \xc3\xa4skett\xc3\xa4in muun muassa temppeleist\xc3\xa4 l\xc3\xb6ytyneist\xc3\xa4 Odissin asentoja kuvaavista kivipatsaista sek\xc3\xa4 vanhoista Natya Shastra -veda-kirjan kuvauksista, jotka koskivat tanssin kulkua. Odissi-esitykset olivat 1960-luvulla vain 10\xe2\x80\x9315 minuutin katkelmia kokonaisista tansseista, kun nyky\xc3\xa4\xc3\xa4n tyyli on jo yhten\xc3\xa4inen ja hienostuneimpia klassisen intialaisen tanssin lajeja. Odissia pidet\xc3\xa4\xc3\xa4n tyylilt\xc3\xa4\xc3\xa4n Dasi Attamin ja Kuchipudin sivuversona. Suuria erojakin l\xc3\xb6ytyy, sill\xc3\xa4 Odississa k\xc3\xa4ytet\xc3\xa4\xc3\xa4n esimerkiksi pohjoisintialaista musiikkia, kun taas Dasi Attamissa ja Kuchipudi-tanssissa k\xc3\xa4yt\xc3\xb6ss\xc3\xa4 on karnaattinen eli etel\xc3\xa4intialainen musiikki. Odissin liikkeet ovat n\xc3\xa4ytt\xc3\xa4vi\xc3\xa4, ja mudrilla on merkitt\xc3\xa4v\xc3\xa4 osuutensa tanssissa.'